Verlengde afsondering: Regulasies moet aangepas wordPres. Cyril Ramaphosa (Foto: Presidensie/Twitter) Politieke partye en burgerlike organisasies het Donderdag gepleit dat die regering nie die tydperk van algehele inperking in die huidige formaat verleng nie, omdat dit rampspoedige gevolge vir die ekonomie sal inhou. Pres. Cyril Ramaphosa het Donderdagaand aangekondig dat dié tydperk met twee weke verleng word tot einde April. Dit sou aanvanklik op 16 April opgehef word. Volgens die president is dié besluit geneem om te verseker dat die goeie vordering wat gemaak is in die stryd teen Covid-19, nie ongedaan gemaak word nie. Die DA meen ŉ verlenging van die tydperk van afsondering sal ŉ “ekonomiese ramp” veroorsaak. “Ons sal verkies dat afsondering in die komende weke geleidelik uitfaseer word, eerder as die voorsetting van erge en ekonomies verlammende regulasies wat ons tans sien,” sê die DA-leier John Steenhuisen. Steenhuisen meen dit help nie om lewens te beskerm teen die virus met streng inperkings, net om lewens te verloor weens ekonomiese en finansiële ineenstorting nie. Die DA stel voor dat die lys van noodsaaklike goedere geskrap word sodat handelaars klere en ander voorraad in hulle besit kan verkoop. Geld wat opsy gesit is om sukkelende staatsentiteite te befonds, moet eerder aangewend word om sake-ondernemings te ondersteun en ras moet ook nie ŉ kriterium wees vir hulp aan klein- en mediumgrootte sakeondernemings nie. Die DA se parlementêre leier, John Steenhuisen. (Foto: David Ritchie/ANA) Die vakbond Cosatu sê hy verstaan die druk waaronder die regering verkeer, maar het sy kommer uitgespreek oor duisende werknemers wat reeds hul werk verloor het of nie betaal word nie omdat hul werkgewers nie in dié tyd ŉ inkomste kan genereer nie. Die Solidariteit Beweging het gewaarsku dat ’n verlenging van die inperkingsperiode in die formaat soos wat dit tans daar uitsien, tot gevolg gaan hê dat die staat van inperking kan inplof. Volgens Flip Buys, voorsitter van die Solidariteit Beweging, sal die verlenging die ekonomiese en maatskaplike gevolge van die Covid-19-pandemie vererger. “Radikale veranderings moet aangebring word om die staat van inperking volhoubaar te maak. Mense moet toegelaat word om gesond te werk. Juis omdat dit noodsaaklik is om die lang stryd teen Covid-19 volhoubaar te maak, is veranderings aan regulasies noodsaaklik,” sê Buys. Flip Buys, voorsitter van die Solidariteit Beweging. (Foto: Reint Dykema) Volgens Buys moet werkplekke ingrypend verander word om mense in staat te stel om gesond te werk. Die sake organisasie Sakeliga stem saam die uitgebreide tydperk van afsondering kan nie inperking “soos normaal” wees nie. Piet le Roux, uitvoerende hoof van Sakeliga, sê daar is twee maniere waarop die verlengde inperking van die huidige behoort te verskil. “Eerstens behoort die regering die onderskeid tussen ‘noodsaaklike’ en ‘nie-noodsaaklike’ sake te hersien, en selfs te skrap. Nie alleen is sake in ŉ moderne ekonomie almal geïntegreer nie, maar elke sakeonderneming is noodsaaklik in die sin dat dit kos op die tafel sit van personeel, verskaffers en klante in sy waardeketting,” sê Le Roux. “Tweedens behoort minder kwesbare – en meer ekonomies aktiewe – mense meer beweegruimte gebied word sodat groter klem op die beskerming van meer kwesbare mense geplaas kan word. Dit sal nie net die langtermynwelstand van die gemeenskap in geheel bevorder nie, maar ook ekstra ruimte vir akute gesondheidsbestuur laat.” Die VF Plus is ook ten gunste van die opheffing van sekere regulasies sodat mense weer kan begin werk, maar het ŉ ernstige beroep op alle Suid-Afrikaners gedoen om aan die verlenging van die inperking gehoor te gee, saam te werk tot almal se gemeenskaplike voordeel en om die deursettingsvermoë te wys waarvoor Suid-Afrikaners bekend is. “Die VF Plus wil klem lê op die president se versoek van sosiale eenheid, kalmte en nugterheid. Hoewel die inperking eerbiedig moet word, is dit belangrik vir mense om steeds uit te reik na mekaar, om die hande te vat en mekaar op elke wyse moontlik te ondersteun en te dra in hierdie uiters moeilike tyd,” sê dr. Pieter Groenewald, leier van die VF Plus.